Hora universal
A hora dos nosos reloxios é esencialmente unha medida da posición actual do Sol no ceo, que é distinta en lugares en lonxitudes distintas porque a Terra é redonda (le Zonas horarias).
Porén, ás veces é preciso definir unha hora global, unha que sexa a mesma para todos os lugares da Terra. Un xeito de o facer é escoller un lugar da Terra, adoptar a hora local dese lugar como hora universal, abreviado como UT. (O nome pode confundir, porque a hora universal ten pouco a ver co Universo. Sería mellor considerala como hora global).
O lugar xeográfico escollido para representar a hora universal é Greenwich, en Inglaterra. A escolla é arbitraria e histórica. A hora universal tornouse un concepto importante cando os barcos europeos comezaron a navegar o mar aberto, lonxe de referencias coñecidas. Un navegante podía calcular a lonxitude do barco comparando a hora local (medida pola posición do Sol) coa hora no porto de partida (que marcaba un reloxo preciso a bordo do barco). Greenwich era a sede do Observatorio Real de Inglaterra, encargado de marcar a hora con moita precisión para que os barcos no porto puidesen volver calibrar os seus reloxos antes de zarpar.
Exercicio:
Axusta o lugar xeográfico a Greenwich, Inglaterra empregando a xanela Axustar localización (G). Percibirás que a hora local (LT) e a hora universal (UT) son a mesma.
Máis para ler: A historia da construción do primeiro reloxo que foi preciso e estábel dabondo como para empregarse nos barcos para manter a hora universal é unha narrativa fascinante e está moi ben contada no libro Longitude de Dava Sobel.